Foto: Facebook

U AUSTRALIJI danas živi oko četvrt milijuna ljudi hrvatskog porijekla, a oko 60 tisuća njih je u popisu stanovništva izjasnilo da im je materinji jezik hrvatski. Od 2015. godine ti Australci koji dobro razumiju, govore i čitaju hrvatski jezik na raspolaganju imaju tjednik simpatičnog naziva “Za Dom Spremni Weekly”.



Nisu to nove novine, samo što su promijenile naziv. Prema podacima Australske nacionalne biblioteke “Za Dom Spremni Weekly” nekada se zvao “Boka Press”, a i kompanija koja ga izdaje i dalje nosi to ime.



Tjednik, koji se diči podnaslovom “Jedini australsko – hrvatski nezavisni tjednik” svoje naslovnice najradije posvećuje ministru kulture Zlatko Hasanbegović. U vrlo kratkom vremenu dobio je tako portret preko cijele prve stranice s naslovima: “Domoljubi ušli u novu Vladu RH – Zlatko Hasanbegović, tvrdi pravaš ministar!”, te “Narod brani ministra”.



Hvalospjeve Zlatku Hasanbegović u tjedniku “Za Dom spremni” objavljuje i Velimir Bujanec, koji ministra opisuje ovako: “Kao Hrvat islamske vjere i tolerantan čovjek, oduvijek se zalagao za poštivanje svih religija, a prema Domovini je imao pravaški, beskompromisni stav. Nikada neću zaboraviti koliko je tužan bio kada su ubili generala HOS-a Blaža Kraljevića i s kolikim je veseljem govorio o zajedničkim hrvatsko-muslimanskim akcijama oko Bihaća”. Bujanec je Hasanbegovića prozvao i lakmusom za prepoznavanje “bombaša”, odnosno bombašima je nazvao sve koji se protive Hasanbegovićevoj politici. I sam Bujanec zaslužio je jednom naslovnicu kada je ustvrdio da mu je prijetio otac Zorana Milanovića.



Osim notornog voditelja Bujice naslovnicu “Za Dom Spremni Weeklya” zaslužila je još jedna televizijska zvjezdica. Riječ je novoj šefici Informativno medijskog servisa HRT-a Katarini Periša Čakarun. Njen fotošopirani propagandni portret krasi naslov: “Nema više Milanovićevih slugu na TV – Novo lice HRT-a”.

Glavni urednik je Petar Mamić, jedan iz skupine desničara koja je prošle godine predsjednici Grabar Kitarović predložila uvođenje pozdrava "Za dom spremni" u službenu vojnu uporabu. Kolinda ih je glatko odbila.



Među suradnicima lista kojeg izdaje tvrtka Boka Press su i profesorica Ina Vukić, osnivačica i voditeljica australskog bloga "Croatia, the War and the Future", koja je nedavno organizirala i zagrebačku tribinu o ulozi kardinala Alojzija Stepinca u spašavanju Židova u Drugom svjetskom ratu